In nomine sanctæ et individuæ trinitatis, Karolus, ejusdem Dei omnipotentis misericordia, imperator augustus. Si servorum Dei justis postulationibus aurem nostræ serenitatis accommodamus, easque ad effectum piæ petitionis prosperandæ perducimus, profuturum nobis hoc ad præsentem vitam felicius obtinendam fore nullatenus dubitamus. Quocirca noverit omnium sanctæ Dei ecclesiæ fidelium nostrorumque, tam præsentium quamque futurorum sollertia, quoniam quidam ex monachis ex cœnobio Sancti-Germani Autisiodorensis adierunt excellentiam nostræ celsitudinis, innotescentes serenitati nostræ qualiter quidam noster fidelis, Adelbertus nomine, alodium suum, quod constat in finibus comitatus Senonici, et est in villis Rivisiaco et Sarmasia supra fluvium Sedono, eidem cœnobio liberalitatis munificentia per cartarum instrumenta contulisset; abbas vero memorati cœnobii et reliqui fratres ipsum alodium jure beneficiario et usufructuario eidem Adelberto denuo conferre studuerunt: sed post hæc, ob illius negligentiam, in fiscum nostrum decidit, et in jus ac dominationem nostram legaliter devenit. Et quia præfato cœnobio non aliter legitime, postquam in fiscum nostrum deciderat, reddi poterat, nisi per præceptum nostræ auctoritatis, libuit serenitati nostræ hoc altitudinis nostræ præceptum fieri, et jam dicto cœnobio dari; per quod præcipimus atque jubemus ut ita præfatum alodium, stipendiis fratrum a nobis deputatum, ita quiete teneat atque possideat, absque alicujus inquietudinis impulsu, sicut reliquas res olim a fidelibus christianis antiqua munificentia sibi collatas. Ut autem hujus nostræ auctoritatis præceptum pleniorem in Dei nomine firmitatis obtineat vigorem, manu nostra illud firmavimus, atque anuli nostri impressione subter jussimus sigillari. Datum nonis maii, indictione X, anno XXXVII regni domni Karoli imperatoris in Francia, et imperii ejus anno secundo. Actum Compendio monasterio, in Dei nomine feliciter. Amen.